740/2021

Útdráttur

K var sakfelldur í héraði fyrir brot gegn 1. mgr. 58. gr. umferðarlaga nr. 77/2019 með því að hafa ekið bifreið sviptur ökurétti í tvö skipti og honum gert að sæta fangelsi í 15 mánuði. Áður hafði K verið gerð refsing 17 sinnum fyrir sams konar brot frá því hann varð fullra 18 ára. Í dómi Landsréttar kom fram að af gögnum málsins væri ljóst að K hefði verið fullkunnugt um að hann væri sviptur ökurétti og ásetningur hans því einbeittur. Af háttsemi hans hefði aftur á móti ekki stafað sérstök hætta og hann játað brot sín skýlaust. Að því virtu og með vísan til sakarferils K og dómvenju þótti refsing hans réttilega ákvörðuð fangelsi í 18 mánuði.

Dómur Landsréttar

Mál þetta dæma landsréttardómararnir A-kvk-nf E-kvk-nf Á-kk-nf H-kk-nf og K-kk-nf H-kk-nf, settur landsréttardómari.

Málsmeðferð og dómkröfur aðila

1

Ríkissaksóknari skaut málinu til Landsréttar 29. nóvember 2021 í samræmi við yfirlýsingu ákærða um áfrýjun. Málsgögn bárust réttinum 9. febrúar 2022. Áfrýjað er dómi Héraðsdóms Suðurlands 1. nóvember 2021 í máli nr. S- [...]/2021.

2

Ákæruvaldið krefst þess að hinn áfrýjaði dómur verði staðfestur um sakfellingu ákærða og refsing hans þyngd.

3

Ákærði krefst þess að honum verði gerð sú vægasta refsing sem lög frekast heimila.

Niðurstaða

4

Með vísan til forsendna hins áfrýjaða dóms verður hann staðfestur um sakfellingu ákærða og heimfærslu háttsemi hans til refsiákvæða.

5

Samkvæmt framlögðu sakavottorði hefur ákærða 17 sinnum verið gerð refsing fyrir akstur sviptur ökurétti frá því hannvarð fullra 18 ára. Síðast var ákærða gerð refsing fyrir slíkt brot með dómi Landsréttar 15. október 2021 í máli nr. 89/2021. Með dómnum var staðfest sakfelling ákærða samkvæmt dómi Héraðsdóms Suðurlands 15. desember 2020 í máli nr. S- [...]/ 2020 en refsing hans þyngd úr sex í 15 mánaða fangelsi.

6

Fyrir því er löng dómvenja að sá sem sakfelldur er fyrir akstur sviptur ökurétti þriðja sinni skuli sæta 30 daga fangelsi. Í dómaframkvæmd hefur og verið við það miðað að eftir það hækki refsingin að jafnaði um 30 daga fyrir hvert slíkt brot. Þá fer sem endranær einnig um ákvörðun refsingar ákærða eftir ákvæðum 70. gr. almennra hegningarlaga nr. 19/1940.

7

Með hinum áfrýjaða dómi var ákærða gerður hegningarauki við fyrrnefndan dóm Landsréttar samkvæmt 78. gr. almennra hegningarlaga. Þar sem með dómi Landsréttar var staðfest sakfelling ákærða samkvæmt dómi Héraðsdóms Suðurlands í máli nr. S[...]/2020 og þau brot sem hann er nú sakfelldur fyrir voru framin eftir uppkvaðningu héraðsdómsins eru ekki uppfyllt lagaskilyrði fyrir beitingu 78. gr. við ákvörðun refsingar í málinu.

8

Svo sem fyrr var getið hefur ákærða margoft áður verið gerð refsing fyrir akstur sviptur ökurétti. Ákærði er í málinu sakfelldur fyrir tvö slík brot. Af fyrirliggjandi gögnum er ljóst að ákærða var fullkunnugt um að hann væri sviptur ökurétti og ásetningur hans því einbeittur. Af háttsemi ákærða stafaði aftur á móti ekki sérstök hætta og þá hefur hann skýlaust játað brot sín. Að öllu þessu virtu, sbr. 3., 5., 6. og 8. tölulið 1. mgr. 70. gr. almennra hegningarlaga, og með vísan til annars þess sem að framan er rakið, þykir refsing ákærða réttilega ákvörðuð samkvæmt 77. gr. laganna fangelsi í 18 mánuði.

9

Ákærða verður gert að greiða allan áfrýjunarkostnað málsins, þar með talin málsvarnarlaun skipaðs verjanda síns fyrir Landsrétti, sem ákveðin verða að virðisaukaskatti meðtöldum svo sem í dómsorði greinir.

Dómsorð :

Ákærði, K-kk-nf M-kk-nf G-kk-nf, sæti fangelsi í 18 mánuði.

Ákærði greiði allan áfrýjunarkostnað málsins, 381.332 krónur, þar með talin málsvarnarlaun skipaðs verjanda síns, Þ-kk-ef M-kk-ef J-kk-ef lögmanns, 362.700 krónur.